Tegniese ontleding: Kumba neig nog hoër | Netwerk24
Deur Frans de Klerk en Christelle de Klerk 20 Januarie 2020 05:30
Kumba Iron Ore is 'n ysterertsmynmaatskappy in Suid-Afrika. Dit is die vierde grootste produsent van ystererts ter wêreld en die grootste in Afrika. Die prysverdiensteveelvoud van die aandeel is 7,98 en die dividendopbrengs is 8,89%.
Die Aroon-aanwyser impliseer dat die algehele tendens steeds opwaarts is aangesien die blou lyn steeds bo die rooi lyn konsolideer. Hierdie aanwyser is saamgestel deur Tushar Chande en word gebruik om te bepaal of 'n instrument in 'n tendens beweeg al dan nie.
Die 50-dae- bewegende gemiddelde (groen lyn) het opwaarts gebreek deur die 100-dae- bewegende gemiddelde, wat 'n gouekruisformasie bevestig. Dit word as positief vir langtermynbeleggers beskou.
'n Moontlike bul-vlaggie (positief) is sigbaar wat bevestig sal word wanneer lyn A (R417,27) in 'n steun verander. 'n Bul-vlaggie is 'n tydelike terugtrek binne 'n algehele stygtendens. Dit word beskou as 'n voortsettingspatroon wat impliseer sodra lyn A in 'n steun verander, sal die momentum na bo voortduur.
Spekulante: Koop of oorweeg 'n langposisie bo lyn A (R417,27) maar gebruik R390,03 as keerverlies om kapitaal te beskerm. Die moontlike teikens na bo is: R425,10; R429,90; R433,85; R437,80; R443,40; en R450,10.
Medium- tot langtermynbeleggers: Die aandeel baklei tans met die 40-weke- bewegende gemiddelde (R419,51). Die sentiment teenoor die aandeel vir langtermynbeleggers sal na negatief verander indien dié gemiddelde in 'n weerstand verander.